
I tennisåret 2024 har vi afholdt en klubturnering som blev gennemført i rækkerne mixdouble og damedouble.
Vinderne blev i mixdouble: Kirsten Anholm Schmidt og Carlos Luff Manco.
Og i damedouble: Kirsten Egtved og Anna-Marie Munk. Tillykke til dem alle sammen; og en stor tak til arrangørerne. 
Der blev også gennemført en drop-in turnering med handicap, hvor vinderen blev Kirsten Anholm Schmidt. Også tillykke til Kirsten med den præstation og tak til John, som stod for turneringen.
Derudover har vi haft standerhejsning med efterfølgende spil. Standerhejsningen blev holdt på Tennissportens Dag, hvor der gerne skulle komme mange potentielt nye medlemmer. Det gjorde der ikke. Det er måske ikke den måde vi får nye medlemmer på i Aabenraa Tennisklub.
Vi har også afholdt en sommerturnering med efterfølgende hygge med pølser og drikkevarer. Den turnering var rigtig godt besøgt. 
Familiedagen blev desværre ingen succes. Der var alt for få tilmeldte, og aktiviteten måtte aflyses.
Derimod blev turneringen Ladies Cup en stor succes
Panterne har holdt deres traditionelle sommerfest, der som sædvanlig var hyggelig. Den blev afholdt med spil på vore baner og efterfølgende samvær.
Igen i år må jeg sige, at klubbens største udfordring efter min mening er vores dalende medlemstal. Sidste år var vi 135 medlemmer. Det tal er nu steget til 145 medlemmer. 30 i gruppen 0-24 år, 40 i gruppen 25-65 år og 75 i gruppen over 65 år. Det bliver vi nødt til at gøre noget ved.
Hvis vi antager, at vi hvert år mister 10 medlemmer af forskellige årsager, så skal de gerne erstattes af mindst 10 nye medlemmer, gerne i de yngre grupper, så kig jer omkring blandt venner, naboer og andet godtfolk og overtal dem til at prøve at spille tennis.
I bestyrelsen arbejder vi videre med at bearbejde skoleeleverne gennem idrætslærerne. Men det ville være en stor hjælp, hvis der også var yngre kræfter, der ville deltage i møderne med de unge. Ellers tror de, at tennis kun er noget for dem, der har passeret de 65 år og mere.

Sidste år nævnte jeg, at et initiativ kunne være, at der var frivillige, som ville møde op til juniortræningen mandag og/eller onsdag kl 16-18 og hjælpe trænerne. Dels med at fodre med bolde til træningen, og dels til at aktivere de forældre, der møder op, lave en kop kaffe, byde på en sodavand, så der opstår lidt hygge omkring træningssituationen. Måske kunne forældrene blive interesserede i et familiemedlemsskab, eller børnene kunne tage en kammerat med næste gang eller………… Kirsten Egtved meldte sig og har gjort en stor indsats, og tak for det, men vi kunne godt bruge flere hjælpere, så sig endelig til, hvis I kan afse lidt tid til det. Formanden for Rødekro Tennisklub har rakt ud og spurgt, om vi måske kunne samarbejde på juniorområdet. Det lyder interessant, og det vil vi følge op på i den kommende tid.
Bestyrelsen har afholdt et møde med juniortrænerne for at høre, om de har behov for yderligere støtte fra klubben i forbindelse med juniortræningen. Det var et godt møde, hvor flere tiltag blev drøftet.

Og så til DGI-JTU situationen. Aabenraa Tennisklub meldte sig jo ud af JTU med virkning fra 31/12-2023, så nu sparer vi da det kontingent på ca 16.000 kr/år. Indtil videre er vi godt tilfreds med medlemskabet af DGI, som er en god forretning for os.
Ulempen er pt, at vi ikke kan deltage i den ellers tidligere så populære 2-mands turnering i DGI, da aftalen indebærer, at det er JTU, der skal stå for alle turneringer. Men til gengæld er der opstået en alternativ turnering, Den sønderjyske, sociale turnering, som en del fra vores klub deltog i de seneste 2 sæsoner. Anna-Marie Munk vil senere sende en orientering om turneringen ud til alle vore medlemmer.

I årets løb har vi også fået malet stakittet ved terrassen, opsat gelænder ved trapperne til banerne og repareret vandopsamleren. Tak til Christian og Barry for deres indsats i disse projekter. De samme herrer har også sammen med Jens Klastrup, John og Inge Rydal arbejdet med at opfinde et billigt alternativ til banebelysning på bane 8. Det bliver spændende at teste dette forsøg i den nærmeste fremtid. Det meste af projektet er allerede etableret, men der mangler lige lidt el-arbejde, som vi forventer vil blive udført i denne uge. Det bliver spændende at afprøve resultatet. Bestyrelsen bad i den forbindelse om hjælp til arbejdet. Tak til de få, der meldte sig. Det var interessant at observere, at der ikke kom nogen af dem, der ellers havde udtrykt ønske om banelys. Men de var sikkert forhindret af mange årsager alle de foreslåede arbejdstimer. 
Og så lige en opfordring om at huske at melde afbud, når en booket bane alligevel af en eller anden grund ikke benyttes. Så kan andre måske få glæde af banen.
Vi bruger kodelåse på banerne 5-8. Husk at koden er fortrolig og kun børe være kendt af medlemmerne.
Afslutningsvis vil jeg takke Arena Aabenraa’s fantastiske medarbejdere for et supergodt samarbejde, og jeg vil takke aktivitetsudvalget og mine bestyrelseskolleger for deres store engagement og vores gode samarbejde. 

